Ir-residenti ta' Pembroke esprimew it-tħassib serju tagħhom dwar il-proġett tad-db Group propost fuq is-sit tal-ITS waqt laqgħa mal-President tar-Repubblika ta' Malta, l-E.T. Marie-Louise Coleiro Preca li saret fil-5 ta' Lulju 2018 fil-Palazz ta' Sant'Anton f'Ħal Balzan.. Ir-residenti enfasizzaw li l-iżvilupp kollu għandu jqis il-benessri soċjali, id-drittijiet tat-tfal u d-drittijiet tal-ġenerazzjonijiet futuri. Bħalissa jħossu li l-komunità tagħhom tinsab taħt assedju minn proġetti ta' kostruzzjoni u kummerċjalizzazzjoni mhux sostenibbli. Ir-residenti ta' Pembroke rringrazzjaw lill-President tal-ħin tagħha u talli semgħet b'attenzjoni u fehmet it-tħassib tagħhom. F'dawn l-aħħar jiem, ir-residenti għamlu wkoll tliet laqgħat separati mad-deputati eletti kollha mid-disa' u l-għaxar distrett sabiex jiddeskrivu l-impatti negattivi ħafna tal-proġett propost mid-db Group li jekk isir se jidfinhom ħajjin. Din kienet l-ittra li r-residenti ppreżentaw lill-E. T. il-President ta' Malta: Lill-Eċċellenza Tagħha Marie Louise Coleiro President tar-Repubblika Palazz ta' Sant'Anton Ħal Balzan Il-5 ta' Lulju 2018 Eċċellenza, Aħna grupp ta' residenti li qed niktbulek biex ngħidulek li inkwetati ħafna b'bini kummerċjali propost li jsir f'Pembroke, fejn illum hemm il-bini tal-Istitut tal-Istudji Turistiċi. L-inizjattiva tagħna fil-komunità hija inizjattiva mhux partiġġjana li għandha biss l-għan li tħares il-ġid tal-komunità lokali u nazzjonali. Dan il-bini enormi jinkludi torri ta' 37 sular u lukanda ta' 19-il sular se jitla' letteralment ftit metri 'l bogħod minn fejn joqogħdu madwar 260 familja fi blokki tal-akkomodazzjoni soċjali. Jinkwetana mhux biss il-kobor esaġerat ta' dan il-bini li se jgħatti x-xemx b'mod tista' tgħid permanenti għar-residenti tal-appartamenti, imma l-ħsara permanenti u irreparabbli lis-saħħa fiżika u mentali tan-nies, speċjalment tat-tfal, waqt li jkun qed jinbena. Il-Qorti Ewropea temmen ukoll li tniġġis kbir, bħalma se jkollna jekk db Group jagħmlu l-proġett tagħhom fejn illum hemm l-ITS f'Pembroke, jista' jkollu impatt fuq il-benessri tan-nies u ma jħallihomx igawdu d-dar tagħhom; se jaffettwa ħażin kemm il-ħajja ta' kuljum tal-persuna kif ukoll il-ħajja tal-familja. Eċċellenza, aħna qed niktbu lilek bħala President tal-Maltin kollha. Qed niktbulek ukoll minħabba l-impenn tiegħek fil-qasam soċjali u fil-qasam tal-kwalità tal-ħajja taċ-ċittadini kollha li jgħixu f'Malta. Li qed nitolbu huwa li niltaqgħu miegħek bħala residenti tal-inħawi biex nispjegawlek il-problema li qegħdin niffaċċjaw. Nixtiequ nitkellmu miegħek fuq il-ħtieġa li anki fejn jidħol l-iżvilupp ekonomiku fil-lokal, inħarsu l-ġid tas-soċjetà u l-jeddijiet tat-tfal u l-ġenerazzjonijiet tal-futur, għax il-komunità tagħna qed tħossha assedjata minn proġetti ta' bini u kummerċjalizzazzjoni insostenibbli. Dejjem tiegħek, f'isem għadd ta' residenti minn Pembroke